
o poročilu Komisije o Ukrajini za leto 2025

(2025/2259(INI))
Evropski parlament,
–	ob upoštevanju svojih prejšnjih resolucij o Ukrajini,
–	ob upoštevanju delovnega dokumenta služb Komisije z dne 4. novembra 2025 z naslovom Ukraine 2025 Report (Poročilo o Ukrajini za leto 2025) (SWD(2025)0759) in priloženega sporočila Komisije z naslovom Sporočilo o širitveni politiki EU za leto 2025 (COM(2025)0690),
–	ob upoštevanju člena 55 Poslovnika,
–	ob upoštevanju poročila Odbora za zunanje zadeve (A10-0000/2026),
A.	ker Parlament najostreje obsoja rusko agresijo proti Ukrajini in podpira pravico Ukrajine do suverenosti, neodvisnosti in ozemeljske celovitosti znotraj njenih mednarodno priznanih meja;
B.	ker je Ukrajina pokazala izrazito odpornost na svoji poti k članstvu v EU kljub nadaljevanju ruske vojaške agresije;
C.	ker je Ukrajina še naprej zavezana usklajevanju svoje zakonodaje s pravnim redom EU;
D.	ker je bil dosežen napredek, vendar so potrebna dodatna prizadevanja za krepitev pravne države v Ukrajini in boj proti korupciji;
E.	ker so ukrajinske demokratične institucije pokazale prilagodljivost v vojnem stanju; ker bi si morala Ukrajina še naprej prizadevati za preglednost in ravnovesje moči;
F.	ker civilna družba ostaja steber odpornosti in demokracije v Ukrajini, čeprav primeri pritiska na aktiviste vzbujajo zaskrbljenost in zahtevajo vladno ukrepanje;
G.	ker vključevanje v EU v ukrajinski družbi in institucijah uživa široko podporo ter ostaja temeljno gonilo demokratičnega razvoja Ukrajine;
I. Stanje ruske vojaške agresije in sankcije EU
1.	ponovno izraža neomajno solidarnost z ukrajinskim narodom ter podpira neodvisnost, suverenost in ozemeljsko celovitost te države v okviru njenih mednarodno priznanih meja; odločno poudarja, da ima Ukrajina neodtujljivo pravico do samoobrambe v skladu z 51. členom Ustanovne listine OZN;
2.	poziva EU in njene države članice, naj povečajo pomoč za spoštovanje pravice Ukrajine do samoobrambe; vztraja, da morajo EU in njene države članice skupaj s partnerji in zavezniki prispevati k trdnim varnostnim jamstvom za Ukrajino, da bi odvrnili nadaljnjo rusko agresijo;
3.	pozdravlja napoved Komisije iz januarja 2026, da bo v obdobju 2026–2027 zagotovila 90 milijard EUR kritične podpore za proračunske in vojaške potrebe Ukrajine;
II. Zavezanost pristopu k EU
4.	odločno pozdravlja stalno zavezanost Ukrajine izpolnjevanju zahtev za članstvo v EU; pozdravlja, da se je zaključil postopek pregleda usklajenosti zakonodaje za vse sklope in odločno poziva Madžarsko, naj preneha uveljavljati veto na odprtje pogajalskih sklopov; pozdravlja odločitev Komisije in ciprskega predsedstva Sveta, da nadaljujeta pogajanja na tehnični ravni v pričakovanju začetka pogajanj v prihodnosti;
III. Demokracija, pravna država in boj proti korupciji
5.	priznava izredna prizadevanja Ukrajine, da bi okrepila demokratične institucije v času vojne; pozdravlja /napredek, ki ga je Ukrajina storila pri reformi sodstva in boju proti korupciji; poziva k trajnemu napredku na teh kritičnih področjih;
6.	pozdravlja sprejetje prednostnega načrta reform v desetih točkah, o katerem sta se EU in Ukrajina dogovorili decembra 2025 in katerega namen je okrepiti pravno državo in protikorupcijske ukrepe;
7.	priznava prizadevanja za pripravo demokratičnih volitev, ki bodo potekale po odpravi vojnega stanja; pozdravlja ponovno vzpostavitev prenosov iz parlamenta, s čimer se je okrepila demokratično legitimnost Ukrajine;
8.	ponovno poudarja, da ima ukrajinski parlament ključno vlogo pri hitrem sprejetju reform;
9.	poziva Ukrajino, naj še naprej obravnava vprašanja, ki ovirajo reformo pravosodja, zlasti v zvezi z neodvisnostjo sodstva; poziva k reformi varnostne službe in državnega preiskovalnega urada na podlagi pobude predsednika Zelenskega, ki je bila predstavljena 2. januarja 2026;
10.	poziva k pregledu ukrepov vojnega stanja/ukrepov, sprejetih med vojnim stanjem, vključno z „dopolnili Lozovoja“ in praksami pripora; spodbuja večjo preglednost pri dostopu do javnih evidenc, hkrati pa priznava varnostne potrebe med vojno; pozdravlja uvedbo novega zakona o lobiranju;
11.	pozdravlja napredek specializiranih protikorupcijskih agencij pri odkrivanju in pregonu odmevnih primerov; pozdravlja izvajanje mehanizmov za žvižgače; poziva Ukrajino, naj zagotovi, da bodo protikorupcijske institucije ostale neodvisne, in sicer s preglednimi postopki imenovanja in strogimi zaščitnimi ukrepi pred političnim in sodnim pritiskom;
12.	pozdravlja članstvo Ukrajine v delovni skupini za podkupovanje Organizacije za gospodarsko sodelovanje in razvoj (OECD) kot pozitiven korak k polnopravnemu članstvu v OECD; priznava napredek Ukrajine pri izvajanju zakonodaje proti podkupovanju za mednarodne transakcije;
IV. Temeljne svoboščine in človekove pravice
13.	pozdravlja zavezanost Ukrajine spoštovanju temeljnih pravic kljub sedanji ruski agresiji, zlasti z izvajanjem časovnega načrta za pravno državo, sprejetega maja 2025; poziva Ukrajino, naj še naprej podpira svobodo izražanja in neodvisnost medijev; poziva k pregledu omejitev, sprejetih zaradi vojnega stanja, da bi zagotovili, da so te omejitve potrebne in sorazmerne;
14.	je zadovoljen, da je ukrajinska civilna družba ostala dejavna kljub težavam v času vojne; poziva ukrajinske oblasti, naj okrepijo posvetovanje s civilno družbo in socialnimi partnerji ter zagotovijo, da bodo njihovi prispevki ustrezno upoštevani;
V. Regionalno sodelovanje in dobri sosedski odnosi
15.	pozdravlja okrepljena prizadevanja Ukrajine, da bi svoja stališča uskladila z EU in Svetovno trgovinsko organizacijo; spodbuja tesno usklajevanje z EU pri mednarodnih trgovinskih pogajanjih;
16.	pozdravlja okrepljeno sodelovanje na področju varnosti in obrambe med Ukrajino ter EU in njenimi državami članicami, zlasti prek evropskega mirovnega instrumenta;
VI. Družbeno-gospodarske reforme
17.	spodbuja ukrajinsko vlado, naj sprejme sistemski pristop k reformi javne uprave in upravljanju javnih financ ter zagotovi usklajenost z obstoječim časovnim načrtom;
18.	pozdravlja uspešno reformo ukrajinskega urada za gospodarsko varnost ter njegove agencije za odvzem premoženjske koristi in upravljanje;
19.	spodbuja Ukrajino, naj si še naprej prizadeva za vključevanje v enotni trg EU; priporoča, naj sledi desetim prednostnim nalogam iz prednostnega akcijskega načrta poglobljenega in celovitega prostotrgovinskega območja med EU in Ukrajino; pozdravlja, da je Ukrajina januarja 2026 pristopila k shemi EU „gostovanje kot doma“;
20.	poziva k vztrajnim prizadevanjem za liberalizacijo pretoka kapitala, tudi preko usklajevanja z uredbo o enotnem območju plačil v eurih[footnoteRef:2]1, ter za okrepitev boja proti pranju denarja in financiranju terorizma; [2: 1 Uredba (EU) št. 260/2012 Evropskega parlamenta in Sveta z dne 14. marca 2012 o uvajanju tehničnih in poslovnih zahtev za kreditne prenose in direktne bremenitve v eurih in o spremembi Uredbe (ES) št. 924/2009 (UL L 94, 30.3.2012, str. 22, ELI: http://data.europa.eu/eli/reg/2012/260/oj).] 

21.	izreka pohvalo Ukrajini za učinkovito upravljanje na več ravneh; pozdravlja napredek pri spodbujanju decentralizacije v skladu z zahtevami za pristop k EU; poziva k nadaljnjim reformam za krepitev lokalne samouprave;
22.	izreka pohvalo Ukrajini, ker je izpolnila 63 od 68 reformnih pogojev iz načrta za Ukrajino, ki je bil prvotno zasnovan za izvajanje po koncu vojne, vendar je bil izveden med vojno, kar je omogočilo izplačilo 26,8 milijarde EUR v letu 2025; poziva k stalnim prizadevanjem za izvajanje v skladu z Uredbo (EU) 2024/792[footnoteRef:3]2, zlasti da bi Ukrajino spodbudili k uskladitvi z zakonodajo EU o javnih naročilih; [3: 2 Uredba (EU) 2024/792 Evropskega parlamenta in Sveta z dne 29. februarja 2024 o vzpostavitvi instrumenta za Ukrajino (UL L, 2024/792, 29.2.2024, ELI: http://data.europa.eu/eli/reg/2024/792/oj).] 

VII. Energija in trajnostni razvoj
23.	pozdravlja znaten napredek, dosežen pri reformah energetskega sektorja, in uskladitev Ukrajine s cilji evropskega zelenega dogovora in dogovora o čisti industriji; izreka pohvalo Ukrajini za dober napredek pri izvajanju nacionalnega energetskega in podnebnega načrta kljub temu, da je Rusija v veliki meri uničila ukrajinsko energetsko infrastrukturo;
°
°	°
24.	naroči svoji predsednici, naj to resolucijo posreduje Svetu, Komisiji, podpredsednici Komisije/visoki predstavnici Unije za zunanje zadeve in varnostno politiko, vladam in parlamentom držav članic ter vladi in parlamentu Ukrajine.

<FootprintIntro></FootprintIntro>
Poročevalec kot izključno pristojen izjavlja, da v svoje poročilo ni vključil prispevkov zastopnikov interesov, ki spadajo na področje uporabe Medinstitucionalnega sporazuma o obveznem registru za preglednost[footnoteRef:4]1, ali zastopnikov javnih organov tretjih držav, vključno z njihovimi diplomatskimi predstavništvi in veleposlaništvi, ki bi jih bilo treba navesti v tej prilogi na podlagi člena 8 Priloge I Poslovnika. [4: 1 Medinstitucionalni sporazum z dne 20. maja 2021 med Evropskim parlamentom, Svetom Evropske unije in Evropsko komisijo o obveznem registru za preglednost (UL L 207, 11.6.2021, str. 1, ELI: http://data.europa.eu/eli/agree_interinstit/2021/611/oj).] 

